Hontianska župa (Česko-Slovensko)

Hontianska župa (iné názvy: Hont, Hontská župa) bola jednou zo žúp, provizórnych jednotiek územnej správy na Slovensku v rámci prvorepublikového Československa. Bola vytvorená pri vzniku Československa vydelením väčšiny územia z pôvodnej uhorskej Hontianskej župy. Existovala v rokoch 1918–1922, v roku 1919 mala rozlohu 2.100 km² a jej správnym centrom boli Šahy. Najvyššie položeným bodom bol vrchol vrchu Sitno.
Historický vývoj.
Po vyhlásení Martinskej deklarácie 30. októbra 1918 a pripojení územia Slovenska k Česko-Slovensku prebralo územie Slovenska župný a municipálny systém pochádzajúci z obdobia Rakúsko-Uhorska. Zaisťoval to zákon č.11/1918 Zb. z. a n. vydaný Národným výborom československým v Prahe, ktorý mal zabezpečiť kontinuitu a nerušený prechod správy do nového štátneho úradu. Jedným z provizórnych administratívnych celkov na území Slovenska bola prvorepubliková Hontianska župa, ktorá vznikla pripojením väčšej časti pôvodnej uhorskej Hontianskej župy k Česko-Slovensku.
Sídlom župy zostalo naďalej mesto Šahy.
Počas ďalšieho obdobia bola správa župy výrazne centralizovaná. Prijatie zákona č. 64/1918 Zb. z. a n. rozpustilo mestské a obecné výbory a ich právomoci prenieslo na komisie, ktoré mali byť ustanovené zmocnencom vlády a zároveň zriadilo Ministerstvo s plnou mocou pre správu Slovenska. Tento zákon však nerozpustil župné výbory (municipálne zbory) a administratívne výbory, ktoré boli rozpustené až nepublikovaným nariadením ministra s plnou mocou pre správu Slovenska č. 555/1919, ktoré predovšetkým posilnilo právomoci župana.
Do čela slúžnovských okresov postavil minister s plnou mocou pre správu Slovenska štátnych úradníkov, ktorí spočiatku používali názov okresný komisár, neskôr sa znova vrátili k pôvodnému názvu slúžny. Pôsobnosť slúžneho bola široká a zasahovala do všetkých správnych oblastí.
Istý čas malo mesto Krupina postavenie obce so zriadeným magistrátom. Avšak 21. septembra 1922 vláda Česko-Slovenskej republiky vydala nariadenie č. 275/1922 Zb., ktorým sa mali previesť niektoré úpravy politickej správy na Slovensku. V tomto nariadení mesto Krupina stratilo štatút magistrátu a bolo prehlásené za veľkú obec, čím sa stalo integrálnou súčasťou krupinského okresu. V ten istý deň vláda republiky Československej vydala nariadenie č. 281/1922 Zb., ktorým boli obce nachádzajúce sa na juhu okresu Pastovce začlenené do okresu Štúrovo (Párkáň) v Komárňanskej župe.
Hontianska župa zanikla v celom svojom rozsahu dňa 1. januára 1923. Od tohto dátumu začal na Slovensku platiť nový župný systém, ktorý v praxi nahradil doterajšiu územnú správu na Slovensku. Celé územie Hontianskej župy bolo začlenené do novovzniknutej "Pohronskej/Zvolenskej" župy. Výnimku tvorili bývalé hontianske obce z okresu Pastovce, už patriace pod okres Štúrovo, ktoré sa stali súčasťou Nitrianskej župy.
Postavenie mesta Banská Štiavnica-Belá v rámci Hontianskej župy.
Hontianska župa v rámci svojho územia historicky zahŕňala mesto "Baňská Štiavnica-Banská Belá", ktoré nepatrilo pod samosprávu Hontianskej župy a ako mesto s municipálnym právom tvorilo samostatnú územnosprávnu jednotku na úrovni župy. Dňa 21. septembra 1922 vláda Česko-Slovenskej republiky vydala nariadenie č. 275/1922 Zb., ktorým sa mali previesť niektoré úpravy politickej správy na Slovensku. Mesto "Baňská Štiavnica-Belá" bolo prehlásené za veľkú obec, čím mu zanikol štatút municipálneho mesta a stalo sa integrálnou súčasťou Hontianskej župy. Zároveň bol vytvorený nový slúžnovský okres so sídlom v Banskej Štiavnici-Belej. Tým sa zmenil tvar územia župy, keďže do novovytvoreného okresu boli pripojené aj obce z Tekovskej župy a jedna obec zo župy Zvolenskej.
Geografia.
Hontianska župa sa nachádzala na južnom Slovensku. Na západe hraničila s Komárňanskou a Tekovskou župou, na severe so Zvolenskou župou a na východe s Novohradskou župou. Južná hranica župy bola zároveň štátnou hranicou s Maďarskom.
Administratívne členenie.
V roku 1919 sa Hontianska župa členila na päť slúžňovských okresov: 
Na konci roku 1922 mal vzniknúť nový slúžnovský okres: